Edvin van der Sar
Edvin van der Sar (d. 29 oktyabr 1970, Vorhaut, Niderland) keçmiş hollandiyalı qapıçı. Peşəkar futbol karyerası ərzində Ayaks, Yuventus, Fulhem və Mançester Yunayted klublarında çıxış etmişdir. Niderland milli komandasının heyətində ən çox oyuna çıxan ikinci futbolçudur. Hal-hazırda Ayaks klubunda baş icraçı direktor vəzifəsində çalışır. O, peşəkar karyerasına başladığı Ayaksda klubun "qızıl nəsil"ə aid olan oyunçularından biri hesab olunur. Burada 9 il çıxış etdikdən sonra İtaliyanın Yuventus klubuna, sonra isə İngiltərənin Fulhem və sonda Mançester Yunayted klubuna transfer olmuşdur. UEFA Çempionlar Liqasını iki fərqli klubla qazana bilən azsaylı futbolçulardan biridir. O, bu mükafatı 1995-ci ildə Ayaksda və 2008-ci ildə Mançester Yunaytedin heyətində qazanmışdır. Van der Sar həmçinin 1992-ci ildə Ayaksın heyətində UEFA kubokunun qalibi olmuşdur. Van der Sar bütün vaxtların ən çox titul qazanan ikinci (Vitor Baiyadan sonra) qapıçısıdır. O, karyerası ərzində əksər hissəsi Ayaks və Mançester Yunayted klublarında olmaqla 27 titul qazanmışdır. İngiltərə Premyer Liqasında çempion olan ən yaşlı futbolçu (40 yaş 205 günlüyündə) adı da ona məxsusdur. 1995 və 2009-cu illərdə Avropanın ən yaxşı qapıçısı mükafatının sahibi olan Van der Sar 2009-cu ildə isə UEFA İlin qapıçısı mükafatına sahib çıxmışdır. O, bir çox futbolçu tərəfindən bütün vaxtların ən yaxşı qapıçısı adlandırılmışdır.